Nominert til britisk pris

Tomas Espedal kan vinne prisen for årets verste sex-skildring.

Publisert Publisert 18. november 2015

NOMINERT: Tomas Espedal er nominert til årets "Bad Sex in Fiction Award". Foto: MARIE HAVNEN (ARKIV)

Denne artikkelen er over fire år gammel

«Hun legger ham i bakken, holder hendene hans fast mot gulvet. Hun kysser og slikker ham i ansiktet. Hun biter ham i leppen. Hun biter ham i kinnet. Hun puster ham i øret, roper navnet hans i øret, hun slår håret mot ansiktet hans. hun holder hånden hardt over munnen hans og tar fra ham pusten. Hun rir over ham slik hun har forestilt seg at hun en gang skulle ri over en gutt, en mann, et dyr; hun griper fatt i det lange håret hans med begge hender og rir over ham som om han er en hest ...»

Med denne passasjen fra «Imot naturen» har Tomas Espedal sikret seg en plass på den ikke akkurat heroiske listen over forfattere som har levert årets verste litterære sexskildring.

— Dette ble jeg virkelig glad for! Hvis jeg får denne mangler jeg bare Nordisk råd sin pris, sier Espedal til BT.

Først og fremst er han fornøyd med nominasjonen fordi det betyr at boken har blitt lest i England.

— Dette er den første indikasjonen jeg har fått på at boken har blitt lest i England siden den ble gitt ut der. Jeg hadde nesten mistet troen på at engelskmenn kunne lese, spøker han.

Husket ikke sexscenene

Forfatteren kunne først ikke huske at det var noen sexscener med i boken. Etter å ha tenkt seg om i ti minutter kom han på den.

— Jeg synes dette er en kjempefin sexskildring! Ellers er jeg enig i at det ikke bør være sexscener i bøker, det blir alltid pinlig, sier Espedal.

Flere nominerte

Espedal er i godt selskap. Blant de i foreløpig åtte nominerte til årets «Bad Sex in Fiction Award» finner vi også The Smiths-vokalisten Morrissey, som nettopp har bokdebutert, den feministiske kultforfatteren Erica Jong med et utdrag fra hennes siste roman «Fear of Dying» og en novelle av George Pelecanos, manusforfatter til "The Wire".

Han er også i selskap med den norske suksessforfatteren Jon Michelet, som i BT fikk på pukkelen av kritiker Silje Stavrum Norevik, som mener følgende passasje fra «En sjøens helt. Blodige strender» ikke engang ville passert desken i det erotiske magasinet Cupido: «Molly lar forkleet falle. Hun lar skjørtet falle, og vrikker av seg trusa. Hun holder opp melonene så Halvor skal kjenne på dem, og han gjør det, han gjør det, han kan ikke annet. Hun knepper opp smekken hans og griper tak rundt agurken som ­stikker ut.»

Skal motarbeide

Nominasjonene til årets «Bad Sex in Fiction Award» er offentliggjort i avisen The Independent, som kaller «Bad Sex in Fiction Award» for Storbritannias mest fryktede pris. Den deles i år ut for 23. gang. Hensikten med prisen er å gjøre leserne oppmerksomme på «dårlig skrevne, mekaniske eller overstrømmende passasjer med seksuelle beskrivelser i moderne littertaur, og å motarbeide dem.» Prisen omfatter ikke porno eller eksplisitt erotisk litteratur.

Les the Independents sak her

Fjorårets pris ble vunnet av Bookerpris-vinneren Ben Okri for «The Age of Magic».

Årets vinner annonseres i London 1. desember.

Publisert Publisert: 18. november 2015 19:33